b'\n_START_ARTICLE_\nJavno zdravje\n_START_PARAGRAPH_\nJavno zdravje je veja medicine, ki se ukvarja s prepre\xc4\x8devanjem bolezni, krepitvijo zdravja in podalj\xc5\xa1evanjem \xc5\xbeivljenja z organiziranimi ukrepi dru\xc5\xbebe._NEWLINE_Zdravnik ali zobozdravnik specialist za to podro\xc4\x8dje se imenuje specialist javnega zdravja.\n_START_SECTION_\nDefinicija\n_START_PARAGRAPH_\nJavno zdravje je \xc5\xa1irok pojem brez enotne mednarodne definicije. Izraz javno zdravje (angl. public health) se v literaturi uporablja za opis vsaj treh razli\xc4\x8dnih pojmov: zdravja prebivalstva, podro\xc4\x8dja znanosti ter dru\xc5\xbebenih strategij varovanja in krepitve zdravja. Vendar pa je pri vseh razli\xc4\x8dnih opredelitvah vedno izra\xc5\xbeen javni interes in poudarjen populacijski pristop s ciljem izbolj\xc5\xa1anja zdravja prebivalstva. Za razliko od kurativne medicine, ki je usmerjena v obravnavo posameznika, je pri javnem zdravju v ospredju zdravje prebivalstva ali populacijskih skupin, v smislu obvladovanja nalezljivih bolezni, odzivanja na razli\xc4\x8dne gro\xc5\xbenje zdravju, izvajanja preventivnih programov ali pa usklajevanja medsektorskih politik za izbolj\xc5\xa1anje zdravja ter zmanj\xc5\xa1evanje neenakosti v zdravju._NEWLINE_V zvezi s formalno organizirano javnozdravstveno slu\xc5\xbebo ali dogajanjem v zdravstvenem sistemu na tem podro\xc4\x8dju se v sloven\xc5\xa1\xc4\x8dini uporablja tudi izraz javno zdravstvo.'